[Foto’s] Boer jubel ná reënFoto: Erin Palm Photography Foto’s van ŉ boer van Marble Hall in Limpopo wat saam met sy vierjarige seuntjie in ŉ plas reënwater baljaar uit dankbaarheid oor die reën, het die afgelope paar dae opslae op sosiale media gemaak. Op die foto’s kan Eddie Palm (32) en sy seuntjie, Ewald, gesien word waar hulle te lekker in ŉ groot plas water op hulle plaas speel. Eddie se vrou, Erin, ŉ professionele fotograaf, het Vrydagmiddag die pragfoto’s van haar man en seun geneem. Erin het aan Maroela Media vertel dat hulle met verskillende gewasse onder meer mielies, koring, groenbone en sitrus boer. Net soos duisende ander boere regoor die land het hulle plaas ook vanjaar onder die erge droogte gebuk gegaan. “Ná die ongelooflike 70 mm reën wat ons die afgelope week gekry het, het ek Vrydagmiddag ŉ groot plas water op die plaas sien lê en ek het my man en seuntjie geroep omdat ek geweet het Ewald sal dit geniet om daarin te speel,” het Erin gesê. “Hulle het so lekker gespeel dat ek net my kamera gegryp het en daar gesit en foto’s neem het van die twee. Ek het nooit gedink dat die foto’s so ver sou versprei en mense so sou aangryp nie.” Erin vertel dat verskeie mense onderaan die foto’s geskryf het hoe dit hulle geraak het en sommige het vertel dat hulle skoon in trane was. “Ek dink die foto’s vang net die ongelooflike dankbaarheid vas wat ons almal voel oor die reën. Ek is nederig dankbaar dat die Here my so kon gebruik om Sy genade onder mense se aandag te bring. Dit gaan glad nie oor my nie, maar oor die Here en ons lofbetuigings aan Hom.” Erin Palm het goedgunstiglik ingestem om die foto’s met Maroela Media se lesers te deel: